b'\n_START_ARTICLE_\nAMOLED\n_START_PARAGRAPH_\nAMOLED (l\xc3\xbchend ingl k s\xc3\xb5nades active-matrix organic light-emitting diode, \xe2\x80\x99aktiivmaatriksiga orgaaniline valgusdiood\xe2\x80\x99) on Samsungi v\xc3\xa4ljat\xc3\xb6\xc3\xb6tatud OLED-ekraani tehnika, milles kasutatakse ekraani pikslite aktiivset adresseerimiss\xc3\xbcsteemi. Aktiivelemendina toimib iga pildielemendi all paiknev \xc3\xb5hukesekileline v\xc3\xa4ljatransistor (ingl thin film transistor, l\xc3\xbchend TFT) koos kondensaatoriga, mis t\xc3\xbc\xc3\xbcrsignaaliga saabuvat laengut s\xc3\xa4ilitades hoiab piksli heleduse p\xc3\xbcsivana seni, kuni j\xc3\xa4rgmises kaadris saabub j\xc3\xa4rjekordne v\xc3\xa4rskendussignaal. Niisiis toimub pikslitele t\xc3\xbc\xc3\xbcrsignaali andmine AMOLED-ekraanis samamoodi kui LCD TFT vedelkristallkuvaris._NEWLINE_AMOLED-ekraane kasutatakse laialdaselt nutitelefonides, samuti muudes kaasaskantavates seadmetes (nutikellad, aktiivsusmonitorid kaamerad, tahvelarvutid). Esimesed AMOLED-telerid tulid m\xc3\xbc\xc3\xbcgile 2015. aastal._NEWLINE_Puutetundliku kihiga Super-AMOLED-ekraan v\xc3\xb5eti Samsungi telefonid es kasutusele 2010. aastal.\n_START_SECTION_\nEhitus\n_START_PARAGRAPH_\nAMOLED-ekraan koosneb OLED-pikslite maatriksist. OLED-pikslid on paigutatud \xc3\xb5hukestele kiletransistoritele (TFT). \xc3\x9cldjuhul t\xc3\xbc\xc3\xbcrib iga piksli laengut kaks TFT-d: \xc3\xbcks alustab ja l\xc3\xb5petab kondensaatori laadimist ning teine hoiab piksli voolu p\xc3\xbcsivana. Sealjuures ei ole vaja suurt voolutugevust erinevalt passiivmaatriksiga OLED-idest._NEWLINE_Kiletransistorid luuakse  pol\xc3\xbckristallilisest v\xc3\xb5i amorfsest r\xc3\xa4nist aluspinnal (substraadil). M\xc3\xb5lemal juhul on v\xc3\xb5imalik toota substraate suhteliselt madalal temperatuuril (alla 150 \xc2\xb0C) otse painduvatele pindadele, saades nii painduvad AMOLED-ekraanid.'